
                             Dərman vasitəsinin istifadəsi üzrə təlimat (xəstələr üçün)


BİOLONQ PLYUS  əzələdaxili inyeksiya üçün məhlul hazırlamaq üçün liofilizəolunmuş toz və 
                                    həlledici
BIOLONG PLUS

Tərkibi
Təsiredici maddələr: 1 flakonda 50 mq vitamin B1 (tiamin), 250 mq vitamin B6 (piridoksin), 
                                   5000 mkq vitamin B12 (sianokobalamin) vardır.
Həlledici:                   natrium asetat, benzil spirti, inyeksiya üçün su.  

Təsviri
Həlledicidə həll edildikdən sonra çəhrayıdan qırmızı rəngə qədər şəffaf  məhlul alınır.
 
Farmakoterapevtik qrupu
Polivitamin.
ATC kodu: A11EA.

Farmakoloji xüsusiyyətləri
Farmakodinamikası
BIOLONG PLUS vitamin B kompleksi neyrotrop aktiv maddələrin – B1, B6 və B12 vitaminlərinin kombinasiyasından ibarətdir. B1 (tiamin), B6 (piridoksin) və B12 (sianokobalamin) mərkəzi və periferik sinir sistemində aralıq metabolizmdə koferment kimi xüsusi rol oynayır.
Bütün digər vitaminlər kimi, onlar orqanizmin özünün sintez edə bilmədiyi əsas qida maddələridir.
B1, B6 və B12 vitaminlərinin müalicəvi təchizatı vitamin qida maddələrinin qeyri-kafi qəbulu nəticəsində yaranan müvafiq vitamin çatışmazlıqlarının yerini doldurur və bununla da orqanizmdə kofermentlərin lazımi miqdarını təmin edir.
Farmakokinetikası
Tiamin
Əzələdaxili inyeksiya zamanı tiamin sürətlə absorbsiya olunur. O, orqanizmin əksər mayelərində geniş paylanır və ana südündə aşkar olunur. Hüceyrə daxilində tiamin başlıca olaraq difosfat şəklində mövcud olur. Tiamin orqanizmdə hər hansı bir hiss olunacaq dərəcədə saxlanılmır və orqanizmin tələbatından artıq miqdarı sidiklə dəyişilməmiş şəkildə və ya metabolit şəklində xaric olunur.
Piridoksin
Piridoksin əsasən qaraciyərdə saxlanılır, orada onun sidiklə xaric olunan 4-piridoksin turşusuna və digər qeyri-aktiv metabolitlərə qədər oksidləşməsi baş verir. Doza artdıqca mütənasib olaraq daha çox miqdarı dəyişilməmiş şəkildə sidiklə xaric olur.
Sianokobalamin
B12 vitamini transkobalaminlər adlanan xüsusi plazma zülalları ilə geniş birləşir; ehtimal edilir ki, transkobalamin II, kobalaminlərin toxumalara sürətli nəqlində iştirak edir. B12 vitamini qaraciyərdə saxlanılır, ödlə xaric olur və geniş qaraciyərdaxili təkrar istifadəyə məruz qalır; dozanın bir hissəsi sidiklə (əksəriyyəti ilk 8 saat ərzində) xaric olur; lakin, sidiklə xaric olması, orqanizmin pəhriz yolu ilə əldə etdiyi ümumi ehtiyatın azalmasında yalnız kiçik bir hissəsini təşkil edir. Vitamin B12, plasentaya nüfuz edir və ana südündə də mövcud olur.

İstifadəsinə göstərişlər
B1, B6 və B12 vitaminlərinin çatışmazlığı nəticəsində yaranan nevroloji xəstəliklər, məsələn: 
· Periferik neyropatiya
· Nevrit, polinevrit
· Xroniki alkoqol polinevriti
· Toksik və ya tibbi retrobulbar optik nevrit
· Oturaq sinirin nevralgiyası
· Servikobraxial nevralgiya (boyun-çiyin nevralgiyası)
· Üzün iflici
· Beldə ağrı
· Diabetik neyropatiya

Əks göstərişlər
· Dərman preparatının komponentlərindən hər hansı birinə qarşı yüksək həssaslıq.
· B1 vitamininə qarşı dözümsüzlük.
· Bədxassəli şiş: B12 vitamini, hüceyrə çoxalmasının yüksək əmsalı ilə toxuma böyüməsinə təsir göstərdiyinə görə proqressivləşən təkamül riski gözlənilməlidir.

Xüsusi göstərişlər və ehtiyat tədbirləri
· BIOLONG PLUS vitamin B kompleksi venadaxili inyeksiya şəklində istifadə edilməməlidir.
· Vitamin B12-nin qısamüddətli parenteral istifadəsi funikulyar mieloz və ya pernisioz anemiyanın diaqnozunu müvəqqəti ləngidə bilər.
· Əgər periferik sensor neyropatiyanın simptomları (paresteziya) meydana çıxarsa, dozalanma və müalicənin dayandırılması yenidən nəzərdən keçirilməlidir.
· B6 vitamininin 50 mq-dan yüksək dozalarda uzunmüddətli (6-12 aydan çox) istifadəsi zamanı, həmçinin gündə 1 q-dan yüksək dozalarda qısamüddətli (2 aydan çox) istifadəsi zamanı nevropatiyalar müşahidə edilmişdir. 
· BIOLONG PLUS vitamin B kompleksi inyeksiyası uşaqlarda və yeniyetmələrdə yalnız məcburedici səbəb olduğu zaman istifadə edilə bilər.
· Hər bir ampulda (həlledicinin tərkibində) natrium vardır. Bu, natrium-məhdudlaşdırıcı pəhriz saxlayan şəxslərdə nəzərə alınmalıdır.

Digər dərman vasitələri ilə qarşılıqlı təsiri
Əgər hazırda hər hansı digər dərman preparatı istifadə edirsinizsə və ya yaxın zamanlarda istifadə etmisinizsə və ya istifadə edə bilərsinizsə, BIOLONG PLUS istifadə etməzdən əvvəl bu barədə həkiminizə məlumat verin.
· BIOLONG PLUS ilə birlikdə Levodopa istifadə etmək tövsiyə olunmur. Belə ki, Vitamin B6, periferik dofadekarboksilaza fermentini stimullaşdırmaqla levodopanın təsirini azaldır.
· Tiamin 5-flüorurasil tərəfindən inaktivləşdirilir, belə ki, sonuncu rəqabət zəminində tiaminin tiamin pirofosfata qədər fosforlaşmasını inhibə edir.
· İlgək diuretikləri, məsələn, furosemid uzunmüddətli müalicə zamanı tiaminin kanalcıq reabsorbsiyasını inhibə etməklə tiaminin xaric olmasını artıra və beləliklə, onun səviyyəsini aşağı sala bilər. 
· Piridoksinin antaqonistlərinin (məsələn, isoniazid, hidralazin, D-penisillamin və ya sikloserin) eyni zamanda istifadəsi orqanizmin B6 vitamininə olan tələbatını artıra bilər.
· Tərkibində sulfit olan içkilər (məsələn, şərab) tiaminin deqradasiyasını gücləndirir.

Hamiləlik və laktasiya dövründə istifadəsi
Hamiləlik
Bu preparatın hamiləliyə, embrionun/dölün inkişafına, prenatal və postnatal inkişafa təsirinə dair yalnız heyvanlar üzərində məhdud sayda tədqiqat aparılmışdır. İnsan üçün mümkün riski məlum deyil. Bu preparat hamiləlik dövründə yalnız o zaman istifadə edilə bilər ki, ana üçün müalicənin faydası döl üçün potensial riskdən üstün olmuş olsun.
Laktasiya
B1, B6 və B12 vitaminləri insanda döş südünə nüfuz edir. B6 vitamininin yüksək konsentrasiyaları döş südünün hasil edilməsini azalda bilər. Heyvanlar üzərində aparılan tədqiqatlardan ana südünə nüfuzetmə dərəcəsi haqqında məlumat yoxdur.
[bookmark: _GoBack]Ona görə də ana üçün müalicənin faydası və südəmər uşaq üçün ana südü ilə qidalanmanın faydası nəzərə alınmaqla, ana südü ilə qidalandırmanın və ya BIOLONG PLUS vitamin B kompleksi ilə müalicənin dayandırılması barədə qərar verilməlidir. 

Nəqliyyat vasitələrini və digər potensial təhlükəli mexanizmləri idarəetmə qabiliyyətinə təsiri
Təsir göstərmir. 

İstifadə qaydası və dozası
Bu dərman əzələdaxili istifadə üçündür, venadaxili istifadə edilməməlidir. 
Böyüklər: Radikulalgiya, nevralgiya: gündə 1-2 flakonun möhtəviyyatı müvafiq olaraq 1-2 ampul həlledicidə həll edilir və alınmış məhlul əzələ daxilinə (sağrı əzələsinə dərinə) yeridilir. Xroniki alkoqolizm zamanı: gündə 2 flakonun möhtəviyyatı 2 ampul həlledicidə həll edilərək əzələ daxilinə yeridilir. Müalicə müddəti həkim tərəfindən müəyyən edilir. 
Uşaqlarda və yeniyetmələrdə yalnız məhdud müalicə təcrübəsi vardır. 
Preparatın istifadəsinə dair əlavə suallarınız meydana çıxarsa, müalicə həkiminizə müraciət edin. 

Əlavə təsirləri
Preparatın əlavə təsirlərinin başvermə tezliyi aşağıdakı kimi təsnif olunur: çox tez-tez (1/10), tez-tez (1/100, ˂ 1/10), bəzən (1/1 000, ˂ 1/100), nadir (1/10 000, ˂ 1/1 000), çox nadir (˂ 1/10 000), məlum deyil (mövcud məlumatlar əsasında qiymətləndirmək mümkün deyil).
Sinir sistemində baş verən pozğunluqlar
Məlum deyil: gündə 50 mq-dan artıq dozada uzunmüddətli (6-12 ay) istifadə zamanı B6 vitamini periferik sensor neyropatiyaya səbəb ola bilər. 
Mədə-bağırsaq traktında baş verən pozğunluqlar
Məlum deyil: ürəkbulanma, qusma, diareya və abdominal ağrı kimi mədə-bağırsaq pozğunluqları baş verə bilər.
İmmun sistemdə baş verən pozğunluqlar
Çox nadir: tər ifrazının artması, taxikardiya və dəri reaksiyaları (məsələn, qaşınma, övrə), anafilaksiya kimi yüksək həssaslıq reaksiyaları.
Dəridə və dərialtı toxumada baş verən pozğunluqlar
Məlum deyil: B12 vitamininin yüksək dozalarda istifadəsindən sonra allergik reaksiyalar, qaşınma, övrə, eritema, dəridə ekzematoz dəyişikliklər və civzənin xoşxassəli növü barədə məlumat verilmişdir.
Ümumi pozğnluqlar və istifadə yerində vəziyyət
Məlum deyil: inyeksiya yerində reaksiyalar.
Preparatdan istifadə zamanı sidik qırmızı rəngə boyana bilər ki, bu da klinik əhəmiyyət daşımır. 

Doza həddinin aşılması
Vitamin B1
Tiamin geniş müalicəvi diapazona malikdir. Çox yüksək dozaları (10 q-dan çox) kurareyə bənzər qanqlioblokator təsirə malikdir və sinir impulslarının ötürülməsini tormozlayır.
Vitamin B6
B6 vitamininin toksik potensialının çox aşağı olduğu hesab olunur. Lakin, gündə 50 mq-dan yüksək dozada uzunmüddətli (6-12 ay) istifadə zamanı B6 vitamini periferik sensor neyropatiyaya səbəb ola bilər. 
B6 vitamininin 1q-dan yüksək gündəlik dozada iki aydan çox fasiləsiz istifadəsi neyrotoksik təsirlərin meydana çıxmasına səbəb ola bilər.
B6 vitamininin gündə 2 q-dan çox istifadə edilməsindən sonra ataksiya ilə neyropatiyalar və həssaslıq pozğunluqları, EEQ-də dəyişikliklərin baş verməsi ilə serebral qıcolmalar, həmçinin ayrı-ayrı hallarda hipoxrom anemiya və seboreyalı dermatit təsvir edilmişdir.
Vitamin B12
B12 vitamininin yüksək dozalarda parenteral istifadəsindən sonra allergik reaksiyalar, ekzematoz dəri dəyişiklikləri və civzənin xoşxassəli forması müşahidə edilmişdir.
Preparatdan istifadə zamanı hər hansı əlavə təsir meydana çıxarsa, müalicəni dayandırmaq və müvafiq simptomatik müalicə aparmaq lazımdır. 

Buraxılış forması
İçərisində liofilizəolunmuş toz flakonda. 5 ml həlledici ampulda. 1flakon və 1 ampul, içlik vərəqə ilə birlikdə karton qutuya qablaşdırılır.  

Saxlanma şəraiti
25C otaq temperaturunda və uşaqların əli çatmayan yerdə saxlamaq lazımdır. 

Yararlılıq müddəti
3 il.
Yararlılıq müddəti bitdikdən sonra istifadə etmək olmaz. 

Aptekdən buraxılma şərti
Resept əsasında buraxılır.

İstehsalçı 
"Reyoung Pharmaceutial Co.,Ltd., P.R.C."
No.1 Ruiyang  Road, Yiyuan  Country, Shangdong  Province, P.R.C.

Qeydiyyat vəsiqəsinin sahibi
"Nelson Worldwide AG., Switzerland".
Birkenstrasse 49, 6343 Rotkreuz, Switzerland.
